《念奴娇 寄徐指挥》
明代·刘炳

中天日丽转洪钩，紫凤黄龙呈瑞。附翼攀鳞登庆会，谁是晚成之器。

击楫中流，闻鸡而起，多少澄清志。斗牛南射，寒光炯炯垂地。

报道玉塞秋高，虎皮雕羽箭，西征辽水。铭勒燕然头欲白，壮矣风云英气。

他日归来，堂开绿野，富贵功名遂。故园松菊，邻翁酿酒同醉。

作者简介：元明间江西鄱阳人，字彦炳。元顺帝至正中，从军于浙。元末诣朱元璋，献书言事。平江西，授中书典签。洪武中屡升大都督府掌记，除东阿知县。旋以病告归，年六十九卒。工诗，有《春雨轩集》。